Dette skal være dødsskipets kaptein
Skipet som kantret utenfor Libyas kyst natt til søndag tok trolig 800 menneskeliv, ifølge FN. Kun 27 personer overlevde, blant dem var Mohammed Ali Malek (27) og Mahmud Bikhit (26), som begge ble pågrepet og siktet for menneskesmugling kort tid etter ankomst. Tunisieren Malek er utpekt som skipets kaptein og er i tillegg siktet for uaktsomt massedrap, skriver The Irish Times. Den andre pågrepne er syriske Bikhit, som er pekt ut som et besetningsmedlem og Maleks medsammensvorne. Fredag blir de framstilt for en domstol i Catania. Malek satt tirsdag i lange avhør hos politiet, men det er ennå ikke kjent hva han har forklart.Malek ble arrestert da han satte foten på siciliansk jord mandag kveld. Før han kunne gå av skipet til den italienske kystvakten, ble han nødt til å se på at 24 omkomne ble båret av skipet for å bli begravet på Malta, skriver Daily Mail. Ifølge påtalemyndigheten kolliderte den tidligere fiskebåten med et portugisisk lasteskip, delvis på grunn av kapteinens feilmanøvrering. Kollisjonen gjorde at båten kantret. Påtalemyndigheten i Catania på Sicilia mener 27-åringen kan holdes ansvarlig for skjødesløs manøvrering av den tidligere fiskebåten. Mannskapet på lasteskipet som fiskebåten kolliderte med, kan ikke klandres for tragedien, ifølge påtalemyndigheten. Aktor i Catania Giovanni Salvi, bekrefter at de fleste overlevende og ofre er unge menn, men det var også mange barn i alderen 10 – 12 om bord. Etter forliset natt til søndag har det skjedd flere lignende ulykker i Middelhavet. Mandag omkom minst tre personer – deriblant et lite barn – i et forlis utenfor Rhodos i Hellas, og natt til tirsdag pågår det fremdeles en redningsaksjon for å redde to skip i nød utenfor den libyske kysten. Til sammen skal det ha vært over 400 passasjerer om bord på disse to båtene. Til nå i år har 1.750 migranter druknet på vei til Europa.Italia har en rekke ganger etterlyst europeisk innsats, og tirsdag tok Gentiloni imot Børge Brende (H) i Roma. Der kunngjorde den norske utenriksministeren nye midler til «ekstraordinær humanitær støtte» gjennom FN og andre organisasjoner. Og fortalte om det sivile skipet Norge vil sende til Middelhavet i høst. – Dere kan ikke møte denne utfordringen alene, sier Brende til Gentiloni. – Den siste alvorlige tragedien på havet gjør det åpenbart at det trengs bindende, koordinerte og hurtige tiltak, understreker den italienske utenriksministeren. De nye midlene fra Norge lyder på 50 millioner kroner. – Men vi ser også på en ytterligere opptrapping. I denne saken har vi stor fleksibilitet. Vi følger den humanitære utviklingen løpende og kan om nødvendig i de nærmeste ukene trappe ytterligere opp, sier Brende til norsk presse etter møtet.EUs grensekontrollbyrå Frontex ba i forrige uke Norge om å stille med skipet fra 1. august til Triton. – Det skal innpasses i den strukturen de har. Hvis det er behov og ønske, kan vi stille tidligere, sa statsminister Erna Solberg (H) tirsdag. Det norske skipet skal kunne delta i redningsoperasjoner og kunne ta om bord et større antall flyktninger. Det vil være personell om bord som skal registrere flyktningene og eventuelt ta imot asylsøknader. Personellet vil være underlagt Frontex, og om flyktningene søker asyl på båten, er det nærmeste Schengen-land de søker asyl til. Folk om bord skal også kartlegge flyktningenes bakgrunn, for å vurdere om de utgjør en sikkerhetsrisiko. Det har tidligere vært Men Arbeiderpartiets leder Jonas Gahr Støre synes regjeringens argumentasjon er vanskelig å forstå. – Rederiforbundet har folk på sjøen hvert døgn hele uken og har i flere måneder etterlyst norsk hjelp. Røde Kors og italienske myndigheter har gjort det samme, sier Støre. – Det virker underlig at det ikke skal være behov for norsk hjelp før om drøye tre måneder, sier han.Regjeringen må som Europa for øvrig tåle kritiske spørsmål om hvorfor det tar så lang tid å få på plass tiltak i middelhavsområdet. Til nå er det kun Malta og Island som har bidratt med skip i EU-operasjonen i tillegg til Italia. – Det er ikke slik at Norge alene kan ta ansvaret for det som skjer i Middelhavet, men vi skal stille opp, vi skal være rause, sier Brende. – Hvis du ser på hva Europa har gjort, så har ikke Norge gjort noe mindre. Tvert imot. Når det gjelder den humanitære støtten, er vi helt ledende. Vi er en av de største humanitære giverne i de områdene som skaper denne flyktningkatastrofen. Vi har også stilt opp for Triton, mener han.
Mohammed Ali Malek var en av få som overlevde dødsflukten fra Libya til Italia. I etterkant ble tunisieren pågrepet, siktet for menneskesmugling og uaktsomt massedrap.